Mistä on kyse? Noin 35 000 eli 15 prosenttia varhaiskasvatuksen piirissä olevista lapsista on hoidossa yksityisellä puolella.

Suurinta yksityisten käyttö on Oulussa, jossa noin 40 prosenttia lapsista hoidetaan yksityisellä.

Kriitikot pelkäävät, että varhaiskasvatuksen yksityistäminen voisi saattaa perheitä ja lapsia eriarvoiseen asemaan.

Aapo Stavén kurvaa pyörällä lappeenrantalaisen päiväkodin pihaan. Perhe on tänään ajoissa, sillä lapset ovat heränneet normaalia aiemmin. Pyörän perävaunussa istuvat Stavénin lapset Usva ja Otava.

Stavénin lapset joutuivat aiemmin tänä vuonna vaihtamaan päiväkotia Lappeenrannan ydinkeskustasta sivummalle.

– Ruuhkaiselta vaikuttaa, kommentoi isä kaupungin keskustan tilannetta.

Ydinkeskustan päiväkoti on toimintansa päässä. Alueelle on kaavailtu uutta suurta päiväkotia. Nyt keskustelussa on myös vaihtoehto, että tuo kaivattu päiväkoti olisikin yrityspohjainen.

Yritykset laajentavat jatkuvasti

Tällä hetkellä noin 15 prosenttia suomalaisista varhaiskasvatuksen piirissä olevista lapsista hoidetaan yksityisissä päiväkodeissa.

Perinteisiä palveluntarjoajia kunnissa ovat olleet esimerkiksi yhdistyspohjaiset steiner- ja montessori-päiväkodit. Yrityspohjaiset päiväkodit ovat monessa kunnassa tuore ilmiö. Suomessa on monia kuntia joissa yrityspohjaista varhaiskasvatusta ei ole tarjolla vielä lainkaan.

Lappeenrannassa kaupungin ensimmäinen yrityspohjainen päiväkoti Touhula Tirilä avasi ovensa uudessa rakennuksessa alkuvuodesta 2017. Nyt kaupungissa pohditaan yksityisen päiväkotitoiminnan lisäämistä.

– Tämä tarkoittaisi ennen kaikkea sitä, että vanhemmille tulisi lisää valinnanvaraa, kertoo Lappeenrannan kaupungilta ostopalveluohjaaja Anu Lindgren.

Tällä hetkellä noin 15% suomalaisista varhaiskasvatuksen piirissä olevista lapsista hoidetaan yksityisellä sektorilla. Kare Lehtonen/Yle

Palveluseteli helpottaa yksityisen käyttöä

Lappeenranta suunnittelee varhaiskasvatuksen palvelusetelin käyttöönottoa. Seteli on käytössä yli 50 kunnassa (siirryt toiseen palveluun). Käyttöön otettava palveluseteli sujuvoittaa yksityisen palvelun ostamista.

– Kaupunki jää siitä välistä pois ja yksityiset päiväkodit käyvät itse läpi sinne tulleet hakemukset sekä tekevät sopimuksen varhaiskasvatuspaikasta lasten huoltajien kanssa, kuvailee ostopalveluohjaaja Anu Lindgren.

Tällä hetkellä Suomen kolme suurinta yksityistä päiväkotiyritystä ovat Touhula, Pilke ja Norlandia. Elokuussa 2016 nämä yritykset avasivat yhteensä 26 uutta päiväkotia Suomeen.

Touhulan toimitusjohtaja Jari Mäki-Runsas arvioi tuolloin Talouselämälle (siirryt toiseen palveluun), että vuonna 2030 yksityisten osuus päivähoidosta voi olla puolet.

Kolme suurinta yksityistä toimijaa kattavat yksityisestä päivähoitokentästä silti vain kolmanneksen.

Koko varhaiskasvatusta ei voi laittaa palveluseteleille Jarkko Lahtinen, Kuntaliitto

Moni kunta kokee yksityisten päiväkotien monipuolistavan varhaiskasvatustarjontaa. Tätä mieltä on myös Kuntaliiton asiantuntija Jarkko Lahtinen. Lahtinen kuitenkin huomauttaa, että yksityisiä toimijoita voi olla tulevaisuudessa määrällisesti vähemmän kuin nyt.

– Suuremmat yritykset ostavat pienempiä yrityksiä. Näin kaupungissa voi pian ollakin aivan eri tilanne yksityisissä palveluntarjoajissa.

Päiväkotiyritys saa päiväkodin pystyyn jopa puolessa vuodessa

Jarkko Lahtinen kuvailee yksityisiä päiväkotiyrityksiä ketteriksi toimijoiksi. Päiväkotiyritys voikin olla houkutteleva vaihtoehto silloin, jos tilanne varhaiskasvatuksessa on akuutti.

– Yksityinen yritys saa tarvittaessa päiväkodin pystyyn hyvin nopeasti. Olen kuullut, että jopa puolessa vuodessa onnistuu päiväkodin rakentaminen.

Vanhemmille tulisi lisää valinnanvaraa. Anu Lindgren, Lappeenrannan kaupunki

Kaupungeista Oulu on aivan omilla luvuillaan yksityisten käytössä. Siellä jopa 40 prosenttia varhaiskasvatuksen piirissä olevista lapsista hoidetaan yksityisellä puolella. Lahtinen selittää poikkeavaa lukua kaupungin pitkällä perinteellä ja strategialla.

Lapsiasiavaltuutettu Tuomas Kurttila on esittänyt, että varhaiskasvatuslakiin säädettäisiin voiton tavoittelun kielto, kuten perusopetuksessa. Päivi Köngäs / Yle

Kunta ei pääse irti järjestämisvelvoitteestaan

Kuntaliiton Lahtinen korostaa, ettei kunta voi siirtää varhaiskasvatuksen järjestämisvelvoitetta yksityiselle puolelle. Ketään kuntalaista ei voi pakottaa valitsemaan yksityistä päiväkotia.

– Käytännössä tämä tarkoittaa sitä, että koko varhaiskasvatusta ei voi laittaa palveluseteleille.

Yksityinen päiväkotipaikka on perheelle usein kuukausittain noin parikymmentä euroa kalliimpi kuin kunnallinen vaihtoehto.

Lapsiasiavaltuutettu kritisoi "varhaiskasvatuksen markkinoita"

Lapsiasiavaltuutettu Tuomas Kurttila vastustaa voimakkaasti varhaiskasvatuksen yksityistämistä. Kurttila on esittänyt, että varhaiskasvatuslakiin säädettäisiin voiton tavoittelun kielto, kuten perusopetuksessa.

– Lasten kustannuksella ei tehdä rahaa, lausui Kurttila puheessaan lastentarhanopettajapäivillä syyskuussa. (siirryt toiseen palveluun)

Lappeenrantalaisisä Aapo Stavén on saatellut lapsensa kaupungin ylläpitämään päiväkotiin. Hän suhtautuu päivähoidon yksityistämiseen periaatekysymyksenä.

Lasten kustannuksella ei tehdä rahaa. Tuomas Kurttila, lapsiasiavaltuutettu

– Peruspalvelujen tulisi olla kunnan järjestämiä. Palvelut tulisi järjestää niiden itsensä vuoksi, ei siksi että tehdään rahaa.

Perhe joutui aiemmin tänä vuonna vaihtamaan hoitopaikkaa kotiosoitteensa vuoksi. Ruuhkan vuoksi ydinkeskustan päiväkotiin saivat jäädä vain ne lapset, joille tuo yksikkö oli aluejaon perusteella lähipäiväkoti.

Tulevaisuudessa perhe voisi mahdollisesti palata takaisin ydinkeskustaan yksityiseen päiväkotiin. Stavén ei lähtökohtaisesti innostu ajatuksesta.

– En usko, että laittaisimme hakemusta. Meidät on otettu hyvin vastaan tähän päiväkotiin, emmekä halua ylimääräisiä muutoksia lasten elämään.

_25.10.2017 klo 10:10 Tenava Päiväkotien nimi muutettu Norlandiaksi. _